KURZUS: Járműdiagnosztika II.

MODUL: Elmélet

10. hét: Szervokormány diagnosztika

| A lecke célja: A szervokormány diagnosztikai teszter ismertetése és a szervokormány vizsgálatok elemzése.
Időszükséglet: A tananyag elsajátításához körülbelül 45 percre lesz szüksége.
Kulcsfogalmak: Szervoteszter, kormányzási nyomaték, nyomás
Tananyag
A nehéz gépjárműveknél, autóbuszoknál és a személygépkocsik egy részénél is szervokormánygépet alkalmaznak a kormányzási erő csökkentése érdekében. A szervokormánygépek diagnosztizálása jelentősen eltér (összetettebb) a mechanikus kormánygépekénél. A megbontás nélküli állapotvizsgálat szükségességét alátámasztja az a tény is, hogy a rendellenességet a járművezető a kormánykeréken kevésbé érzi, mint mechanikus kormánygépek esetében.
A szervokormányok vizsgálata során az alábbi mennyiségek mérésére van szükség:
rendszer-nyomás kézi nyomaték kormánykerék elfordítási szög
A korszerű vizsgáló berendezések elektronikus módon mérik és jelzik ki a fenti mennyiségeket, és a mért adatokat elektronikus vezérlő berendezéssel értékelik ki, illetve tárolják. A továbbiakban a magyar fejlesztésű SZERVOTESZTER berendezés példáján mutatjuk be a vizsgálati lehetőségeket.
A SZERVOTESZTER szervokormány-diagnosztikai berendezés
A mérések vezérlése a mérőkormány, a hidraulikus csatlakozó egység valamint az elektronikus vezérlő berendezés segítségével történik.
A mérési eredményekről mellékelt számítógépes program segítségével jegyzőkönyv dokumentum készíthető.
Szervoteszter mérőberendezés (1 - hidraulikus csatlakozó, 2 - gyűjtődoboz, 3 - mérőkormány, 4 - relektronikus vezérlőegység, 5 - állítható rudazat, 6 - mérővezeték, 7 - mérővezeték, 8 - csatlakozó kábel, 9 - csatlakozó kábel)
A hidraulikus csatlakozó berendezés (1) biztosítja a szervokormány hidraulika rendszerébe történő csatlakozást, lehetővé teszi a rendszer elzárását a szivattyú diagnosztikájához, biztosítja a mérővezeték bontható csatlakoztatását.
A mérőkormányt az állítható rögzítő küllőkkel a jármű kormánykerekére lehet felfogni. A mérőkormány központi lapját az állítható rudazattal és a tapadókoronggal lehet a szélvédő belsejéhez rögzíteni. A nyomatékmérő jeladó vezetéke forgócsatlakozóval illeszkedik a mérőkormány közepéhez. A szögelfordulás jeleket továbbító vezeték az állítható rudazat mentén van kivezetve. A nyúlásmérővel ellátott mérőtest folyamatosan méri a kormánykerékre kifejtett nyomatékot, valamint az optokapus jeladóval rendelkező szögjeladó a kormánykerék szögelfordulást a teljes kormányzási tartományban.
Mérőkormány
A gyűjtődoboz fő részei: a csillapított manométer, a nyomás-jeladó, valamint a csatlakozó tömb. A manométer tájékoztató jellegűen használandó a mérés során. A doboz külső oldalán található a számítógép kimeneti csatlakozóaljzata is. A gyűjtődobozt a mérések során a vezetőfülkében, a kormány mellé célszerű elhelyezni.
Az elektronikus vezérlő egység a mérések vezérlésére szolgál. A rajta elhelyezett nyomógombok segítségével adható meg a mérendő jármű rendszáma, választható meg az elvégzendő mérési ütem, indítható illetve állítható meg a mérés, menthetők a mérési adatok és a jegyzőkönyv. A berendezés automatikusan tárolja a mérés időpontját. A berendezés kábellel személyi számítógéphez kapcsolható, amelyen a mérésről jegyzőkönyv készíthető.
A szervokormány-vizsgálat végrehajtása
A mérések előtt a sebességváltó kart üres helyzetbe kell tenni, illetve az automata sebességváltónak P (parking) fokozatban kell lennie, valamint a jármű rögzítő (kézi) fékjét be kell húzni.
A motor zárt térben való járatása (mivel ez a szervokormány működéséhez szükséges) közben gondoskodni kell a kipufogó gázok megfelelő elvezetéséről.
A vizsgálatokat csak megfelelő üzemállapotban lévő, stabil alapjárati fordulatszámú motorral és üzemképes rögzítőfékkel rendelkező járművön lehet elvégezni. A berendezés használata előtt ellenőrizni kell a szervokormány kiegyenlítő-tartályában az olajszintet és szükség esetén után kell tölteni. Ellenőrizni kell a hidraulikus szivattyú meghajtását (ékszíj feszesség).
A berendezés összeállítása
A méréshez elsőként a mérőkormányt kell felszerelni és megfelelően rögzíteni a jármű kormánykerekére. Ezt követi az elektromos és hidraulikus vezetékek csatlakoztatása. A gyűjtődobozt úgy kell elhelyezni, hogy a manométer a vezetőülésből látszódjon. A kezelés az elektronikus vezérlőegységgel történik.
Célszerű minden gyakran mérendő járművön egy tömlős gyorscsatlakozót beépíteni, mert ezzel a mérés lefolytatása sokkal kevesebb időt vesz igénybe, szükség esetén a szivattyú azonnal diagnosztizálható, a mérésnél nincs olajveszteség és szennyeződés.
A mérés előtt berendezést csatlakoztatni kell a jármű 24 V-os villamos hálózatához.
Mérés a szervokormány vizsgáló berendezéssel
A méréseket az elektronikus egység kezelésével kell elvégezni.
A feszültség alatt lévő elektronikus egység kijelzőjén a bekapcsolás után gördíthető menü jelenik meg, amelyen a LE és FEL gombokkal választhatjuk meg a kívánt mérési ütemet. Minden mérést a START gombbal kell indítani és a STOP gombbal befejezni. A mérés befejeztével az eredményt a MENTÉS gombbal lehet tároltatni.
A berendezéssel az alábbi mérések végezhetők:
Általános mérés (TESZT mód):
Ebben az esetben egyidejűleg mérhetjük a kormánykeréken kifejtett kézi nyomatékot, a kormánykerék szögelfordulását és a hidraulikus rendszer nyomását a teljes elkormányzási tartományban. A mérés történhet álló motornál, felemelve vagy forgózsámolyon lévő mellső kerekeknél, illetve járó motornál talajon lévő mellső kerekeknél.
Az álló motoros járművön végzett mérések a kormányberendezés mechanikai állapotáról adnak képet. A kijelzőn leolvashatók a kézi nyomaték és a szögelfordulás aktuális értékei. Amíg egy irányba forgatjuk a kormány kereket addig a szögelfordulás folytonosan nő, visszafelé forgatva pedig csökken majd negatív irányba nő. A szögelfordulás mérésével megkereshető a kormányzási középhelyzet, ami a futómű egyenes helyzete és a kormányközép összehangolását segíti elő. Leolvasható a kormányzási nyomaték alakulása, amely a kormány mechanikus részének diagnosztizálására használható fel.
Járó motorral végzett méréskor a nyomás értékek is változnak és a változás a kijelzőn valamint a manométeren megfigyelhető. Ekkor lehetőség van a nyomásalakulás megfigyelésére a szögelfordulás függvényében, valamint a hidraulikus véghelyzet határolás ellenőrzésére az adott kormánygéphez tartozó beállítási technológia szerint.
Ezzel a méréssel képet kaphatunk a kormányberendezés működéséről.
Mechanikus holtjáték mérése
Mechanikus holtjáték: a berendezéssel mérhető a +/- 5Nm kézi nyomaték tartományban jelentkező kormánykerék elfordulási tartomány. A mérést álló járműmotornál kell elvégezni.
A mérés elvégzéséhez a kormánygép főkarját egyenes futómű helyzetben rögzíteni kell (kb. 150 Nm forgató nyomaték ellen). Ha a kormánygép karja az 5 Nm nyomaték hatására nem mozdul meg, akkor nem kell rögzíteni a kormánykart.
A mérés úgy történik, hogy a kormánykereket lassan jobbra forgatjuk, amíg a nyomaték túl nem haladja az 5 Nm értéket. Ezután lassan visszaengedjük és balra fordítjuk szintén 5 Nm kézi nyomaték értékig (nagyobb nyomatékkal ne forgassuk a kormánykereket mert a kormánykar rögzítést túlterheljük!). Az elektronikus kijelzőn ezután látható a mért holtjáték értéke.
Alapjárati nyomás mérése:
A mérést egyenletesen, alapjárati fordulatszámon üzemelő járműnél kell elvégezni.
Rendszernyomás mérése két irányban:
Ilyenkor a két kormányzási szélső helyzetben mérjük a hidraulikus rendszerben fellépő maximális nyomást.
A mérést egyenletesen, alapjárati fordulatszámon üzemelő járműnél kell elvégezni. A méréshez szükséges egy kb. 15 mm vastag nyeles ütköző betét, amellyel a kormányzott kereket szélső helyzetben a tengely testen ki lehet támasztani.
A mérés során forgassuk a kormánykereket adott irányba és tegyük a nyeles betétet a jobb kerékagy és tengelytest ütköző közé. Amikor a kerék kiütközött a kormánykereket még addig kell forgatni, amíg a nyomás el nem éri a maximális értéket (itt a kormánykereket kb. 2 másodpercig kell megtartani).
Hidraulikus holtjáték mérése:
A mérést járó motornál kell elvégezni. Elvégzéséhez a kormánygép főkarját egyenes futómű helyzetben kb. 150 Nm forgató nyomaték ellen rögzíteni kell.
A mérés során lassan addig forgatjuk a kormánykereket jobbra, amíg a nyomás meg nem növekszik 1 bar értékkel. Ezután lassan visszaengedjük a kormánykereket és az előző folyamatot megismételjük balra Az elektronikus kijelzőn ezután látható a mért holtjáték értéke.

| Önellenőrző kérdések
1. Milyen mennyiségeket mérünk szervokormányok vizsgálatánál?
| Keréknyomaték, kerékelfordítási szög.
| Rendszer-nyomás, kézi nyomaték, kormánykerék elfordítási szög
| Kormánykerék elfordítási szög, rendszernyomás.
2. Melyek a Szervoteszter főbb részei?
| Mérőkormány, gyűjtődoboz (nyomásjeladóval), elektronikus vezérlő egység.
| Mérőkormány, keréknyomaték mérő.
| Kormányjeladó és nyomatékmérő.
3. Milyen mérések lehetségesek a szervoteszterrel?
| Kizárólag kormányzási-nyomaték mérés.
| Általános mérés, mechanikus holtjáték mérése, alapjárati nyomás mérése, rendszernyomás mérése, hidraulikus holtjáték mérése.
| Kizárólag holtjáték mérések (mechanikus, hidraulikus).
4. Milyen kézi nyomaték tartományban végezhetjük el a mechanikus holtjáték mérését?
| +/- 10Nm kézi nyomaték tartományban.
| +/- 15Nm kézi nyomaték tartományban.
| +/- 5Nm kézi nyomaték tartományban.
5. Milyen forgató nyomaték ellen kell rögzíteni a kormány főkart, ha a hidraulikus holtjáték értékét mérjük?
| 50 Nm
| 150 Nm
| 100 Nm
6. Milyen nyomás értékhez rendeljük a hidraulikus holtjáték értékét?
| A jármű pontos vízszintes helyzetének meghatározása.
| A rendszernyomás 2 baros megnövekedéséhez.
| A rendszernyomás 1 baros megnövekedéséhez.
| A rendszernyomás 0,5 baros megnövekedéséhez.
7. Mi az ellenőrzés definíciója?
| Hatósági ellenőrzés (közúti).
| Hatósági műszaki vizsga.
| Követő elemzés: a beállított, vezérelt, szabályozott jellemzők értékeinek ellenőrzése.
8. Hogyan helyezhető üzembe a szervoteszter?
| A mérőkormányt kell felszerelni és rögzíteni, majd az elektromos és hidraulikus vezetékeket csatlakoztatjuk.
| A mérőkormányt kell felszerelni.
| Csatlakozni kell a szervokormány hidraulikus rendszeréhez.
9. Milyen előfeltételei vannak a szervokormány vizsgálatnak?
| A gyújtást le kell venni.
| A gyújtást rá kell adni.
| A sebességváltó kart üres helyzetbe kell tenni, illetve az automata sebességváltónak P (parking) fokozatban kell lennie, valamint a jármű rögzítő (kézi) fékjét be kell húzni.