KURZUS: Járműdiagnosztika II.

MODUL: Elmélet

6. hét: Futómű-diagnosztika: Haszonjármű futóművek beállítása

| A helyes futómű-beállítás a haszonjárművek esetében talán még fontosabb, mint a személygépkocsiknál. Itt ugyanis sokkal jelentősebb költség vonzatokkal kell számolni az esetleges hibák esetében. A helytelen futómű-beállítás következményei sokrétűek lehetnek. Néhány példa:
rendellenes gumiabroncs kopás, oldalra húzó jármű, nagy tüzelőanyag-fogyasztás. A hibák oka a beállítható paraméterek nem megfelelő beállítása, illetve alváz-elhúzódás is lehet.
A haszonjárműveknél általában az alábbi paraméterek állíthatók:
merev tengelynél: merőlegesség, kormányzott tengelynél: kerékösszetartás, max. kerék-alákormányzási szög.
Az alábbi ábra járműszerelvények esetében tekinti át a nem megfelelő futómű-beállítás következményeit. Lássunk erre egy szemléletes számpéldát is: tételezzük fel, hogy egy kerék 5 mm/m mértékben balra gördül, a vele ellentétes oldali pedig ugyanekkora mértékben jobbra. Az eredmény megnövekedett gördülési ellenállás. A jármű nehezebben gördül, nő a gumiabroncs-kopás és emelkedik a tüzelőanyag-fogyasztás. A járművek "ferde futása" miatt haladás közben növekszik a jármű által a közútból elfoglalt szélesség. A hibák oka gyakran az alváz elhúzódásában keresendő.
A futómű-beállítási hibák következményei járműszerelvény esetén
Alváz elhúzódások
A mérés előtt természetesen, a korrekt mérési eredmények érdekében - ugyanúgy, mint a személygépkocsik esetében - ellenőrizéseket kell végrehajtani.
Ellenőrizni kell:
a gumiabroncsok nyomását, a gumiabroncsok egyformaságát, a holtjátékokat (rugók, légrugók, stabilizátorok, lengéscsillapítók, gömbfejek, függőcsapszegek stb.).
A mérés utáni beavatkozási lehetőségeket az alábbi táblázat foglalja össze.
Beállítási lehetőségek haszonjárművek esetén
Kormányzott tengely
Kerékösszetartás | Nyomtávrúd állítása
Kerékdőlés | Egyengetés
Max. alákormányzási szög | Végállás-határoló állítása
Kormány középhelyzet | Típusfüggő módon
Kanyarodási szögeltérés | Lengőkar csere
Utánfutás | Ékek beépítése
Csapterpesztés | Csapszegcsere
Merev tengely
Kerékösszetartás | Egyengetés
Kerékdőlés | Egyengetés
Tengelyhelyzetek (merőlegesség) | Hézagolás / egyengetés
A mérési folyamat első lépcsője többtengelyes járművek esetében is a mérőfejek, illetve mérőtáblák felszerelése. (Ebben a fejezetben a mérőtáblás-vetítős mérési elvet használjuk példaként.) Ennek az alábbi ábra a mérőtáblák felhelyezésének változatait tekinti át.
A mérővonalzók felhelyezése haszonjárművek esetén
A vetítők felszerelése a mérőfejtartóra történik, ezt követi a keréktárcsa-ütés kompenzációja.
Univerzális vetítő tartó és lézer vetítő (mérőfej)
A tárcsaütés kompenzációja esetében a vetítő lézer-sugarával egy legalább 2-4 m távolságban felszerelt mérőtáblára kell vetíteni, és a kerék forgatása közben a kompenzáló csavarokkal meg kell szüntetni a sugár beérkezési pontjának ingadozását.
A kerékösszetartás és a tengelyhelyzetek mérése a mérővonalzók és a vetítők segítségével történik. Az alapelvet az alábbi ábra szemlélteti. A kerékösszetartás az elől és hátul leolvasott számértékek különbségeként határozható meg előjelhelyesen. Ez az érték, a mérőtáblák közötti távolsággal osztva mm/m dimenzióban adja meg a kerékösszetartás értékét. Ez az érték természetesen keréktárcsa-átmérőre is átszámítható, így mm lesz a mértékegysége, illetve fokban és szögpercben is megadható. A tengelyek ferde állása - a definíció alapján - a kétoldali kerékösszetartások különbsége segítségével határozható meg.
Kerékösszetartás mérés
A továbbiakban néhány konkrét mérési példát ismertetünk. A vizsgált alapesetek az alábbiak:
egy első és egy hátsó tengely, egy első és két hátsó tengely, két kormányzott első tengely és egy hátsó tengely csuklós autóbusz mérése.
Futómű mérés egy első és egy hátsó tengely esetén
Az egy első és egy hátsó tengellyel rendelkező haszonjárművek esetében a mérés a személygépkocsik esetére leírt elv szerint történik.
Különleges mérési eljárásra ebben az esetben nem kerül sor. A mérőfejes (pl. gumizsinóros) elven működő műszerek mérési elrendezését az alábbi ábra mutatja.
Futómű mérés egy első és egy hátsó tengely esetén
Futómű mérés egy első és két hátsó tengely esetén
Erre az esetre az alábbi ábra mutatja a mérési elrendezést mérőfejes (pl. gumizsinóros) elven működő műszerek példáján.
Futómű mérés egy első és két hátsó tengely esetén
Ferdeállás mérés
A 2. hátsó tengely tényleges menettengelye és az 1. hátsó tengely tényleges menettengelye egymáshoz viszonyított helyzetének mérése. (A mérés előtt meg kell győződni arról, hogy az 1. hátsó tengely tényleges menettengelyének helyzete megfelel-e a gyári tűrésnek.)
A mérés menete a következő:
1. | Mérőfejek (vagy mérőtáblák-vetítők) felszerelése az első és az 1. hátsó tengelyre.
2. | Bal első kerék beállítása egyedi kerékösszetartás 0o00' helyzetbe (kormánykerék forgatással, az 1. hátsó tengely tényleges menettengelyéhez viszonyítva).
3. | Kormánykerék rögzítése (kormánykerék-rögzítővel).
4. | 4-fejes rendszer esetén a mérőfejek áthelyezése az 1. hátsó tengelyről a 2.-ra. Itt újbóli keréktárcsa-ütés kompenzáció.
5. | Egyedi kerékösszetartás mérés a 2. hátsó tengelyen.
6. | A 2. hátsó tengely baloldali egyedi kerékösszetartás értéke megadja a 2. hátsó tengely 1. hátsó tengelyhez viszonyított ferde állását. (A jobboldali egyedi kerékösszetartás értéket figyelmen kívül kell hagyni.) A "+" érték jelentése balra, míg a "-" értéké jobbra.
Az 1. hátsó tengely kilógásának mérése
A tengely kilógását a felszerelt skálákon leolvasható értékek különbsége adja (ábra). Az alábbi ábrán látható példa esetében a baloldali skálán 3,5, míg a jobboldalin 8,5 számérték olvasható le.
Az 1. hátsó tengely kilógásának mérése
A két érték különbségének a fele:
8,5−3,5 2 =2,5 cm
Tehát az 1. hátsó tengely a 2.-hoz viszonyítva 2,5 cm-re jobbra (a nagyobb érték irányába) helyezkedik el.
Futómű mérés két kormányzott első és egy hátsó tengely esetén
A mérés elvi vázlata az alábbi ábrán látható. A mérés menete:
1. | Az 1. kormányzott tengely és a hátsó tengely mérése megegyezik a már leírtakkal.
2. | Az 1. kormányzott tengely kerekeinek egyedi összetartását azonos értékre történő beállítása.
3. | A kormánykerék rögzítése.
4. | A forgózsámolyok "nullázása".
5. | A 2. kormányzott tengely kilógásának mérése a rá felszerelt skálák segítségével.
6. | A mérőfejek áthelyezése az 1. kormányzott tengelyről a 2.-ra.
7. | Egyedi kerékösszetartás mérés és kormányzási közép helyzet mérése.
8. | Kanyarodási szögeltérés mérés a 2. kormányzott tengelyen:
9. | 1. kormányzott tengely középállásban,
10. | az 1. kormányzott tengely kanyar belső kerekének 20o-os elfordítása, majd a 2. kormányzott tengely kerekének elfordulási szögértékének leolvasása a forgózsámolyról,
11. | az előző lépés megismétlése az ellentétes irányban is, ugyancsak 20o-os elfordítással,
12. | mindkét oldalon azonos értéket kell kapni.
Futómű mérés két kormányzott első és egy hátsó tengely esetén
Futómű mérés csuklós autóbusz esetén
A mérés menete:
1. | Az A-B tengelyek mérése teljes mértékben megegyezik az eddigiekben márt leírtakkal.
2. | Egyedi összetartás mérés a B tengelyen - ez lesz a C tengely mérésének bázisértéke.
3. | A mérőfejek áthelyezése (előtte tartó A-ról C-re):
4. | B tengelyről a C-re
5. | A tengelyről a B-re.
6. | Keréktárcsa-ütés kompenzáció a C tengelyen.
7. | A C tengely eltolása addig, amíg a B tengelyen azonos értékű egyedi kerékösszetartást nem mérünk (a 2. pontban felvett bázis érték). Ekkor mindhárom tengely egy vonalban áll.
8. | A C tengely egyedi kerékösszetartásának és kerékdőlésének mérése.
Futómű mérés csuklós autóbusz esetén
Kormánymű középhelyzet beállítása
A gyártók némelyike a kormányművön jelöléssel adja meg a középhelyzetet. Ilyenkor tengely A jelölésének egyenesen a középvonal irányába kell mutatnia (max. eltérés: ±10° )
Kormánymű középhelyzet beállítása
Más gyártók viszont az alábbi módszert írják elő:
A kormánykereket a baloldali teljesen alákormányzott helyzetből a jobboldali teljesen alákormányzott helyzetbe kell forgatni. A körülfordulások számát kettővel osztjuk, majd a kormánykereket a kapott eredménynek megfelelően forgatjuk vissza.
A kormánykerék középhelyzetében ellenőrizni kell a kerekek egyenesmeneti helyzetét.
A kormánymű középhelyzet úgy is megtalálható, ha a kormánymű állítócsavarjának rögzítő-anyáját oldjuk és a beállító-csavart addig csavarjuk be, amíg a megemelt kerék kézzel mozgatva érezhető ellenállással jut a középhelyzetbe. A rögzítő-anyát ebben a helyzetben kell meghúzni.
Kormánymű középhelyzet beállítása 2 kormányzott tengely esetén:
Ebben az esetben a második kormányzott tengely A jelű kormánytolórúdját meg kell lazítani.
Mozgassuk a kereket kézzel szélső helyzetből középső irányba, amíg enyhe nyomást nem érzünk - ekkor olvassuk le a mérőtáblán kijelzett értéket. Ismételjük meg a folyamatot a másik irányból is. A kormánymű középhelyzet a két leolvasott érték számtani közepe.
Ezután állítsuk a kereket a kormánymű középhelyzetnek megfelelő helyzetbe. Ha ekkor a kerék előtt és mögött elhelyezett mérőtáblán ugyanazt az értéket látjuk, akkor a kormánymű középhelyzet a bal első kerék egyenesmeneti helyzetében áll fenn. A maximálisan megengedett eltérés 1° lehet.
Nagyobb eltérés esetén a kormánytolórúd hosszát módosítani kell. A beállítás után a kormánykerék helyzetét a baloldali kerék egyenesmeneti helyzetében kell ellenőrizni.
Némelyik konstrukciónál véghelyzet-határoló szelepet építenek be. Ilyenkor, ha a tolórúd hosszát módosítottuk, akkor ezt a szelepet - a gyári előírásoknak megfelelően - újra be kell állítani.

| Önellenőrző kérdések
1. Milyen problémákat okozhat a haszongépjárművek ferde futása?
| Nehéz irányban tartani.
| A jármű nehezebben gördül, nő a gumiabroncs-kopás és emelkedik a tüzelőanyag-fogyasztás.
| Csak esztétikai problémát okozhat.
2. Mit kell ellenőrizni a haszongépjárművek futómű mérése előtt?
| A gumiabroncsok nyomását, a gumiabroncsok egyformaságát, a holtjátékokat (rugók, légrugók, stabilizátorok, lengéscsillapítók, gömbfejek, függőcsapszegek stb.).
| A futóműállító műszert.
| A mérési helyet.
3. Hogyan állíthatjuk be a kerékösszetartást?
| Lengőkar cserével.
| A nyomtávrúd állításával.
| Egyengetéssel.
4. Hogyan történik haszongépjárműveknél a vetítős műszerek keréktárcsaütés kompenzációja?
| Nincs ilyenre szükség, csak sérült felni esetében.
| A tárcsaütés kompenzációja esetében a vetítő lézer-sugarával egy legalább 2-4 m távolságban felszerelt mérőtáblára kell vetíteni, és a kerék forgatása közben a kompenzáló csavarokkal meg kell szüntetni a sugár beérkezési pontjának ingadozását.
| Szoftveresen.
5. Hogyan mérjük az 1. hátsó tengely kilógását?
| A tengely kilógását a felszerelt skálákon leolvasható értékek összege adja.
| A tengely kilógását a felszerelt skálákon leolvasható értékek különbségének fele adja.
| A tengely kilógását a felszerelt skálákon leolvasható értékek különbsége adja.